
1. Tiesību akta projekta izstrādes nepieciešamība
Anotācijas (ex-ante) nosaukums
Tiesību akta projekta "Grozījumi Ceļu satiksmes likumā" sākotnējās ietekmes (ex-ante) novērtējuma ziņojums (anotācija)
1.1. Pamatojums
Izstrādes pamatojums
Ministrijas / iestādes iniciatīva
Apraksts
Likumprojekts "Grozījumi Ceļu satiksmes likumā" (turpmāk – likumprojekts) izstrādāts pēc Iekšlietu ministrijas (Valsts policijas) iniciatīvas, lai, paplašinot saskaņotā paziņojuma veidlapas aizpildīšanas iespējas pēc notikuša ceļu satiksmes negadījuma (turpmāk - CSNg), lietderīgāk izmantotu Valsts policijas resursus ceļu satiksmes uzraudzības jomā, paredzot iespēju Valsts policijai attālināti izvērtēt CSNg apstākļus un pieņemt lēmumu par Valsts policijas amatpersonu izbraukšanu vai neizbraukšanu uz notikuma vietu.
1.2. Mērķis
Mērķa apraksts
Likumprojekta izstrādes mērķis ir pārskatīt kritērijus, kas paredz obligātu pienākumu transportlīdzekļa vadītājam paziņot Valsts policijai par notikušu CSNg.
Vienlaikus tiek paplašinātas iespējas saskaņotā paziņojuma veidlapas aizpildīšanā pēc notikuša CSNg, kurā iesaistīti vairāki transportlīdzekļi, kā arī paredzēta iespēja veikt vienpusēju (vienpersonisku) saskaņotā paziņojuma veidlapas aizpildīšanu.
Papildus ar likumprojektu tiek precizēta CSNg definīcija.
Spēkā stāšanās termiņš
Vispārējā kārtība
1.3. Pašreizējā situācija, problēmas un risinājumi
Pašreizējā situācija
    Veicot ceļu satiksmes uzraudzību ikdienā, viens no Valsts policijas pamatpienākumiem saskaņā ar likuma “Par policiju” 10.panta pirmās daļas 18.punktu ir reģistrēt CSNg un veikt to dokumentāru fiksēšanu.
     Šis pienākums prasa ievērojamus Valsts policijas resursus, kas personāla trūkuma apstākļos rada būtisku slodzi un ierobežo iespēju veikt tiešos satiksmes uzraudzības pienākumus, tādējādi tiek meklēti risinājumi ceļu satiksmes drošības nodrošināšanai.
     Saskaņā ar apkopotajiem statistikas datiem, 2024. gadā Latvijā reģistrēti 41150 CSNg (turpmāk iekavās salīdzinājumā ar 2023. gadu, 43936;  -6,77 %)[1], no kuriem 23648 (24990;  -5,67 %) gadījumos transportlīdzekļu vadītāji spējuši vienoties par CSNg apstākļiem, aizpildot saskaņotā paziņojuma veidlapu [2], attiecīgi pārējo CSNg skaitu – 17502 (18946;   -8,25 %)[2], kurus reģistrēja (t.sk. reģistrētie gadījumi par CSNg vietas atstāšanu pēc ceļu satiksmes negadījuma) Valsts policija, sastāda šādi gadījumi:
     1) CSNg ar cietušajiem – 3370 (3500;  -3,86 %);
     2) nodarīti bojājumi trešās personas mantai – 4354 (4777;  -9,72%);
     3) transportlīdzeklim negadījumā radušies bojājumi, kuru dēļ tas nevar vai tam aizliegts braukt (saskaņā ar statistikas datiem 2024. gadā pēc CSNg ir anulēta atļauja piedalīties ceļu satiksmē, 1402 (1561; -11,34 %) transportlīdzekļiem;
     4) CSNg ir iesaistīti vairāk nekā divi transportlīdzekļi – 1890 (2146; -13,54 %);
     5) par CSNg vietas atstāšanu pēc ceļu satiksmes negadījuma, pārkāpjot noteikto kārtību (aizbraukšana no CSNg vietas), reģistrēti 3828 (4137; -8,07 %) gadījumi;
     6) transportlīdzekļu vadītāji nevar vienoties par visiem būtiskajiem negadījuma apstākļiem un aizpildīt saskaņotā paziņojuma veidlapu – 2658, (2825; - 6,28 % %).
     No minētajiem datiem secināms, ka lielākajā daļā CSNg (57,47%) ir panākta vienošanās starp iesaistītajām pusēm, izmantojot saskaņotā paziņojuma veidlapu, kas parāda, ka transportlīdzekļa vadītāji bieži vien spēj atrisināt situāciju savā starpā bez nepieciešamības pieaicināt Valsts policiju. 2024. gadā Valsts policijas amatpersonas izbraukušas uz 17502 gadījumiem, kas ir mazāk nekā iepriekšējā gadā, liecinot par potenciālu efektivitātes pieaugumu negadījumu apstrādē vai sabiedrības spēju patstāvīgi risināt konfliktus. Gandrīz ceturtā daļa gadījumu (24,88%), kur Valsts policijas amatpersonas izbraukušas, ir bijuši saistīti ar bojājumiem trešo personu mantai. 15,19% gadījumu, kur izbraukusi Valsts policija, ir bijis situācijās, kurās transportlīdzekļa vadītāji nespēj vienoties par CSNg būtiskajiem apstākļiem, kas uz kopējā ceļu satiksmes negadījumu skaita gadā nav liels rādītājs. Salīdzinoši maza daļa gadījumu (10,80%) ir bijusi ar vairāk nekā divu transportlīdzekļu iesaisti, kas var norādīt uz relatīvi zemāku vairāk kā divu transportlīdzekļu sadursmes risku.
     Valsts policijas Rīgas reģiona pārvaldē tika veikta datu analīze par izbraukumiem uz CSNg vietām 2023.gada 10.novembrī (minētais datums izvēlēts pēc nejaušības principa). No apkopotajiem datiem secināms, ka Valsts policijas amatpersonas kopumā izbrauca uz 42 CSNg, no kuriem 35 gadījumos bijusi nepieciešama Valsts policijas amatpersonu klātbūtne (gaidīšanas laiks līdz Valsts policijas amatpersonu ierašanās brīdim ilga vidēji vienu stundu, dokumentācijas noformēšanas laiks aizņēmis vidēji vienu stundu un 30 minūtes), savukārt četros gadījumos Valsts policija sniedza atbalstu saskaņotā paziņojuma veidlapas aizpildīšanai (gaidīšanas laiks līdz Valsts policijas amatpersonu ierašanās brīdim ilga vidēji vienu stundu un 30 minūtes, saskaņotā paziņojuma veidlapas aizpildīšanas atbalsta laiks ilga vidēji vienu stundu), vienlaikus norādāms, ka Valsts policijas amatpersonas izbrauca vēl uz trīs CSNg, kur pēc Valsts policijas amatpersonu ierašanās personas atsauca savu pieteikumu (gaidīšanas laiks vidēji ilga vienu stundu un 10 minūtes, un notikuma vietā pavadītais laiks – vidēji 15 minūtes).
     Valsts kontroles revīzijas ziņojumā “Vai Valsts policijas darbības ceļu satiksmes kontroles jomā ir pietiekamas un efektīvas?” (turpmāk – Revīzijas ziņojums) secināts, ka Valsts policijas klātesamība un redzamība vistiešākajā veidā ietekmē iedzīvotāju drošības sajūtu, tai skaitā ceļu satiksmes jomā, jo maz ticams, ka ceļu satiksmes dalībnieks izdarīs pārkāpumu, zinot, ka pārkāpums tiks fiksēts un ceļu satiksmes dalībnieks par to tiks sodīts [3]. Īstenojot Revīzijas ziņojuma ieteikumus – nodrošināt tādu Valsts policijas reģionālo struktūrvienību darba organizāciju, kas ar esošajiem resursiem ļauj sasniegt vislabākos rezultātus ceļu satiksmes drošības jomā, saskaņā ar Iekšlietu ministrijas 2018.gada 22.janvāra rīkojumu Nr. 1-12/66 “Par trūkumu novēršanu un Valsts kontroles ieteikumu ieviešanu” un Iekšlietu ministrijas 2021.gada 24.maija rīkojumu Nr.1-12/460 “Par Eiropas Komisijas Strukturālo reformu atbalsta programmas projektā izstrādāto rekomendāciju ieviešanu”, Valsts policija secināja, ka būtu jāatbrīvo ceļu satiksmes uzraudzībā iesaistītās Valsts policijas amatpersonas no citu pienākumu, kas nav saistīti ar satiksmes uzraudzību un kontroli, pildīšanas, par prioritāti izvirzot darbu ceļu satiksmes uzraudzības jomā.

     Šobrīd atļauju piedalīties ceļu satiksmē anulē Valsts policijas amatpersona saskaņā ar Ministru kabineta 2015.gada 13.oktobra noteikumiem Nr.583 “Kārtība, kādā Valsts policija ceļu satiksmes negadījumā iesaistītam transportlīdzeklim anulē atļauju piedalīties ceļu satiksmē” (turpmāk – MK noteikumi Nr.583), kas izdoti pamatojoties uz Ceļu satiksmes likuma (turpmāk - CSL) 27.panta septīto daļu. Ņemot vērā MK noteikumu Nr.583 2.punktā minēto, par būtiskiem bojājumiem ceļu satiksmē atzīstami sekojoši bojājumi:
     2.1. transportlīdzeklim apgāžoties vai pēc saņemtā trieciena:
       2.1.1. radies transportlīdzekļa rāmja, virsbūves (kabīnes), kravas tilpnes vai nesošo elementu (tajā skaitā jumta, jumta sastatnes un (vai) sliekšņa) lūzums, izlūzums vai deformācija, kā dēļ nevar atvērt un (vai) aizvērt kādu no sānu durvīm, vai izjaukta priekšējās vai aizmugurējās ass riteņu ģeometrija, kā rezultātā kāds no riteņiem piespiests pie virsbūves vai nolauzts;
       2.1.2. sadalījies transportlīdzekļa rāmis vai virsbūve vai no transportlīdzekļa atdalījies motors;
     2.2. Valsts ugunsdzēsības un glābšanas dienests, izmantojot attiecīgu aprīkojumu, ir mehāniski bojājis transportlīdzekļa jumtu vai jumta statnes;
     2.3. transportlīdzeklim izdedzis salons vai motortelpa.
     Spēkā esošā CSL 27.panta septītā daļa, kas paredz atļaujas piedalīties ceļu satiksmē anulēšanu paredz izņēmumu, proti, tā nav attiecināma uz traktortehniku un tās piekabēm.

[1] Valsts policijas statistikas dati

[2] CSDD statistikas dati, https://www.csdd.lv/celu-satiksmes-negadijumi/ikmenesa-dati, resurss apskatīts 21.11.2025.

[3] Valsts kontroles 2017.gada 22.decembra Revīzijas ziņojums Nr. Nr.2.4.1-19-1/2016 “Vai Valsts policijas darbības ceļu satiksmes kontroles jomā ir pietiekamas un efektīvas?”.
Problēmas un risinājumi
Problēmas apraksts
     Ceļu satiksmes dalībnieku rīcības regulējums pēc CSNg, t.sk, transportlīdzekļa vadītāja pienākums par to paziņot Valsts policijai, šobrīd ietverts gan CSL, gan Ministru kabineta 2015.gada 2.jūnija noteikumos Nr.279 “Ceļu satiksmes noteikumi” (turpmāk – Ceļu satiksmes noteikumi).
     Saskaņā ar CSL 27.pantu pienākums pēc CSNg paziņot Valsts policijai ir sekojošos gadījumos:
     1) ja ir cietuši cilvēki;
     2) nodarīti bojājumi trešās personas mantai;
     3) ja transportlīdzekļiem radušies bojājumi, kuru dēļ tie nevar pārvietoties.
     Savukārt, Ceļu satiksmes noteikumu 39.4. un 41.2.apakšpunkts nosaka, ka Valsts policijai jāpaziņo par tādu CSNg, kurā:
     1) cietuši cilvēki (dublē CSL noteikto);
     2) nodarīti bojājumi trešās personas mantai (dublē CSL noteikto);
     3) transportlīdzekļiem radušies bojājumi, kuru dēļ tie nevar vai tiem aizliegts braukt (daļēji atšķiras no CSL noteiktā);
     4) iesaistīti vairāk nekā divi transportlīdzekļi (atšķiras no CSL noteiktā);
     5) transportlīdzekļu vadītāji nespēj vienoties par visiem būtiskajiem negadījuma apstākļiem un aizpildīt saskaņoto paziņojumu (atšķiras no CSL noteiktā).
     Iespēja vienoties ar otra CSNg iesaistītā transportlīdzekļa vadītāju par visiem būtiskajiem negadījuma apstākļiem un pienākums aizpildīt saskaņoto paziņojumu atbilstoši Ceļu satiksmes noteikumu 40.2.apakšpunktam, nepaziņojot par to Valsts policijai, paredzēta vienīgi gadījumos, kad CSNg nav cietuši cilvēki, nav nodarīti bojājumi trešās personas mantai, kā arī transportlīdzekļiem nav radušies bojājumi, kuru dēļ tie nevar vai tiem aizliegts braukt. Tādējādi tiesību normās šobrīd strikti tiek nodalīti gadījumi, kuros transportlīdzekļa vadītājam ir obligāts pienākums paziņot par notikušu CSNg Valsts policijai un kuros atļauta saskaņotā paziņojuma veidlapas aizpildīšana bez paziņošanas Valsts policijai. Tas rada pienākumu Valsts policijas amatpersonām izbraukt uz katru CSNg, par kuru ticis paziņots, neatstājot iespēju attālināti izvērtēt CSNg apstākļus un konsultēt transportlīdzekļa vadītājus par piemērotāko rīcību, tādējādi maksimāli efektīvi izmantojot Valsts policijas resursus.
     Transportlīdzekļa vadītāja pienākums paziņot Valsts policijai par CSNg, kurā nodarīti bojājumi trešās personas mantai (piemēram, bojātas ceļu inženierbūves vai ceļu satiksmes organizācijas tehniskie līdzekļi), rada nesamērīgu pienākumu Valsts policijas amatpersonām izbraukt uz negadījuma vietu, īpaši šī brīža cilvēkresursu trūkuma apstākļos. Saskaņotā paziņojuma veidlapas aizpildīšana šādos gadījumos ļautu ātri un efektīvi fiksēt notikušo bez Valsts policijas amatpersonu klātbūtnes, samazinot resursu patēriņu un laiku, kas nepieciešams notikuma dokumentēšanai.
     CSL 27.pantā ietverts nosacījums, ka transportlīdzekļa vadītājam ir jāziņo Valsts policijai par CSNg, ja tā rezultātā transportlīdzeklim ir radušies bojājumi, kuru dēļ tas nevar pārvietoties. Savukārt, Ceļu satiksmes noteikumos ietvertais nosacījums paredz, ka transportlīdzekļa vadītājam ir pienākums ziņot Valsts policijai ne tikai gadījumā, ja CSNg transportlīdzeklim ir radušies bojājumi, kuru dēļ tas nevar pārvietoties, bet arī gadījumā, ja transportlīdzeklim radušies tādi bojājumi, kuru dēļ tam ir aizliegts braukt.
     Ievērojot minēto, ir secināms, ka Ceļu satiksmes noteikumos, pirmkārt, tiek dublēts CSL noteiktais, otrkārt, tajos ir noteikts plašāks gadījumu loks, kad transportlīdzekļa vadītājam iestājas pienākums ziņot Valsts policijai par CSNg, nekā tas noteikts CSL. Proti, šāds pienākums ir arī gadījumā, ja transportlīdzeklis var pārvietoties, bet to saskaņā ar Ceļu satiksmes noteikumu 222.punktā ietvertajiem nosacījumiem ir aizliegts darīt, proti, aizliegts braukt ar transportlīdzekli, ja tam ir kāds no šādiem bojājumiem:
     1) diennakts tumšajā laikā nedeg abi tuvās gaismas lukturi;
     2) nepietiekamas redzamības apstākļos nedeg abi tuvās gaismas lukturi un vienlaikus abi priekšējie miglas lukturi;
     3) lietus vai snigšanas laikā transportlīdzekļa vadītāja pusē nedarbojas priekšējā stikla tīrītājs;
     4) stūres iekārtas bojājumi neļauj transportlīdzekļa vadītājam izdarīt manevru;
     5) darba bremžu sistēma transportlīdzekļa vadītājam nedod iespēju apturēt transportlīdzekli;
     6) vilcēja un piekabes (puspiekabes) sakabes ierīcei ir bojājumi, kas braukšanas laikā var izraisīt sakabes pārrāvumu;
     7) transportlīdzeklim valsts tehniskajā apskatē vai tehniskā stāvokļa pārbaudē uz ceļa ir konstatēti bīstami bojājumi, kas apdraud ceļu satiksmes drošību;
     8) riepu protektora dziļums ir mazāks par normatīvajos aktos par transportlīdzekļu valsts tehnisko apskati un tehnisko kontroli uz ceļiem minimāli noteikto dziļumu.
     Attiecībā uz pienākumu Valsts policijas amatpersonām izbraukt uz tādiem CSNg, kuros transportlīdzekļiem radušies bojājumi, kuru dēļ tie nevar pārvietoties vai tiem aizliegts braukt, ir pārskatāmi normatīvajos aktos noteiktie bojājumu veidi un jāveido jauni kritēriji, lai Valsts policijas amatpersonas izbrauktu uz CSNg vietu vienīgi pamatotos gadījumos, proti, ja CSNg rezultātā transportlīdzeklim nodarīti tādi bojājumi, par kuriem anulē atļauju dalībai ceļu satiksmē.
     Transportlīdzekļa vadītājs ir atbildīgs par ceļu satiksmes drošībai atbilstoša transportlīdzekļa izmantošanu ceļu satiksmē. CSNg iesaistītajam transportlīdzeklim radušos bojājumu, kuru dēļ tam ir aizliegts braukt, konstatēšana (transportlīdzekļa pārvietošana uz stāvvietu vai remontdarbnīcu ar auto evakuatoru bojājumu novēršanai, pēc kā nav nepieciešama pilna transportlīdzekļa tehniskā stāvokļa pārbaude) ir vadītāja atbildība un Valsts policijas amatpersonu iesaiste attiecīgo bojājumu dokumentārai fiksēšanai nav nepieciešama.
     Papildus minētajam, saskaņā ar Ceļu satiksmes noteikumos ietverto regulējumu, pienākums pēc CSNg paziņot Valsts policijai un pienākums Valsts policijas amatpersonām izbraukt uz CSNg vietu ir arī gadījumos, kad negadījumā ir iesaistīti vairāk nekā divi transportlīdzekļi vai ja transportlīdzekļu vadītāji nespēj vienoties par visiem būtiskajiem negadījuma apstākļiem un aizpildīt saskaņotā paziņojuma veidlapu.
     Lai Valsts policijas resursi tiktu izlietoti efektīvi un atbilstoši tās tiešajām un prioritārajām funkcijām, CSL jāietver tiesību normas, kas paredz Valsts policijas amatpersonu tiesības izvērtēt negadījuma apstākļus attālināti, vienlaikus sniedzot konsultācijas transportlīdzekļa vadītājiem par atbilstošāko rīcību.
     Mūsdienu tehnoloģiju laikmetā iespēja aizpildīt saskaņotā paziņojuma veidlapu elektroniski ir arī ērts risinājums CSNg iesaistīto personu interesēs. CSNg datu nodošana elektroniski tiešā veidā sauszemes transportlīdzekļu īpašnieku civiltiesiskās atbildības obligātās apdrošināšanas informācijas sistēmai ir paredzēta arī Igaunijā un Lietuvā.
     Vērtējot minēto, secināts, ka ir nepieciešams konceptuāli pārstrādāt spēkā esošajos normatīvajos aktos noteiktos kritērijus, kas noteic obligātu pienākumu paziņot par CSNg Valsts policijai gadījumos, kad negadījumos nav cietuši cilvēki, vienlaicīgi nosakot precīzu rīcības algoritmu ceļu satiksmes dalībnieku turpmākai rīcībai pēc notikuša CSNg.
     Esošais regulējums sagādā neērtības tiešā veidā CSNg iesaistītajiem transportlīdzekļu vadītājiem (jāpavada ilgāks laiks, gaidot kamēr Valsts policijas amatpersonas izbrauks un noformēs CSNg reģistrēšanas protokolu, nekā nepieciešams saskaņotā paziņojuma veidlapas aizpildīšanai) un netiešā veidā – pārējiem satiksmes dalībniekiem (CSNg vietā atrodošos transportlīdzekļu dēļ veidojas satiksmes sastrēgumi un citiem satiksmes dalībniekiem jāpavada ilgāks laiks ceļā).

     CSL 25.panta (21) daļas ceturtais punkts noteic aizliegumu transportlīdzekļa vadītājam lietot alkoholiskos dzērienus, narkotiskas, psihotropas, toksiskas vai citas apreibinošas vielas pēc tam, kad transportlīdzeklis tiek apturēts pēc policijas darbinieku vai robežsargu pieprasījuma, vai pēc ceļu satiksmes negadījuma līdz izelpotā gaisa vai asins pārbaudes alkohola koncentrācijas noteikšanai vai narkotisko vai citu apreibinošo vielu ietekmes pārbaudes izdarīšanai vai atbrīvošanai no tās, kā arī atteikties no šādas pārbaudes. Ņemot vērā, ka ar likumprojektu paredzēts paplašināt saskaņotā paziņojuma veidlapas aizpildīšanas iespējas pēc notikuša ceļu satiksmes negadījuma, secināts, ka normatīvajā aktā nav noteikts aizliegums transportlīdzekļa vadītājam lietot alkoholiskos dzērienus, narkotiskas, psihotropas, toksiskas vai citas apreibinošas vielas līdz saskaņotā paziņojuma aizpildīšanai.

     CSL 25.pantā trešā daļa noteic, ka transportlīdzekļa vadītājam jāievēro šā likuma, Ceļu satiksmes noteikumu un citu ceļu satiksmi reglamentējošu normatīvo aktu prasības, pārvietojoties pa ceļiem, kā arī pa citām vietām, kurās iespējama transporta kustība. Precizējot CSNg definīciju, secināts, ka normatīvajā aktā netiek lietota vienota terminoloģija atbilstoši CSNg definīcijā noteiktajam.
Risinājuma apraksts
     Pilnveidojot tiesisko regulējumu, turpmāk transportlīdzekļa vadītājam iestātos pienākums obligāti ziņot Valsts policijai par sekojošiem CSNg:
     1) ja ir cietusi persona;
     2) ja iesaistītajam transportlīdzeklim nodarīts kāds no šā panta sestajā daļā minētajiem bojājumiem (attiecināms uz gadījumiem, kad CSNg rezultātā transportlīdzeklim ir nodarīti bojājumi, par kuriem anulē atļauju dalībai ceļu satiksmē);
     3) ja iesaistīti vairāk nekā divi transportlīdzekļi;
     4) ja nodarīts bojājums trešās personas mantai (par trešās personas mantu nav uzskatāms ceļu satiksmes negadījumā iesaistītais transportlīdzeklis, kura īpašnieks (valdītājs) nav tā vadītājs);
     5) ja nodarīts bojājums citam transportlīdzeklim, kura vadītājs neatrodas negadījuma vietā;
     6) ja nodarīts bojājums ceļa kompleksam;
     7) ja cietis savvaļas dzīvnieks;
     8) ja ir aizdomas, ka kāds no negadījumā iesaistītajiem transportlīdzekļa vadītājiem ir alkohola reibumā, narkotisko vai citu apreibinošo vielu ietekmē;
     9) ceļu satiksmes negadījumā iesaistīto transportlīdzekļu vadītāji nevar vienoties par negadījuma norises apstākļiem, faktiem vai negadījuma shēmu.

     Nosacījumi, kuriem iestājoties, transportlīdzekļa vadītājam noteikts pienākums par CSNg paziņot Valsts policijai, tiek paplašināti, lai aizsargātu trešo personu un CSNg bojāto transportlīdzekļu vadītāju (īpašnieku), kuri neatrodas negadījuma vietā mantiskās intereses, novērstu bīstamību ceļu satiksmei vai novērstu transportlīdzekļu vadītāju izvairīšanos no atbildības par transportlīdzekļa vadīšanu alkohola reibumā, narkotisko vai citu apreibinošo vielu ietekmē. Lēmumu par Valsts policijas amatpersonu izbraukšanas nepieciešamību uz CSNg vietu turpmāk pieņems Valsts policija.
     Vienlaikus tiek paplašinātas saskaņotā paziņojuma veidlapas aizpildīšanas iespējas, proti, turpmāk, ja CSNg iesaistīti vairāk nekā divi transportlīdzekļi, transportlīdzekļu vadītāji, ja nebūs saņemti citi norādījumi no Valsts policijas, būs tiesīgi aizpildīt saskaņoto paziņojumu veidlapas un atstāt negadījuma vietu. Tādā veidā Valsts policija varēs attālināti pieņemt lēmumu par Valsts policijas amatpersonu izbraukšanas uz CSNg vietu nepieciešamību, kā arī transportlīdzekļu vadītājus konsultēt par saskaņoto paziņojumu veidlapu aizpildīšanu.
     Norādām, ka Valsts policija nodrošinās atbalstu visos gadījumos, kad tiks saņemta informācija par notikušu CSNg. Proti, visos gadījumos, kad par notikušu CSNg transportlīdzekļa vadītājs būs paziņojis Valsts policijai, tiks nodrošināta dokumentāra CSNg apstākļu objektīva fiksēšana vai nu aizpildot saskaņotā paziņojuma veidlapu (balstoties uz Valsts policijas amatpersonu attālināti sniegtajām konsultācijām), vai arī Valsts policijas amatpersonām pašām klātienē, sastādot CSNg reģistrēšanas protokolu.
     Valsts policijas norādījumu tvērums izpaudīsies kā situācijas izvērtēšana attālināti un norādījumu sniegšana ceļu satiksmes negadījumā iesaistīto transportlīdzekļu vadītājiem par atbilstošāko rīcību, piemēram, par iespēju aizpildīt saskaņotā paziņojuma veidlapu, par rīcību ar notriekto dzīvnieku, par nepieciešamību gaidīt Valsts policijas amatpersonu ierašanos, ja cietusi persona vai ir aizdomas par negadījumā iesaistītā transportlīdzekļa vadītāja reibumu, par rīcību ar transportlīdzekli, ja tam nodarīti bojājumi, kuru dēļ tie nevar braukt. Šis uzskaitījums nav izsmeļošs un Valsts policijas sniegto norādījumu saturs var būt dažāds, atkarībā no ceļu satiksmes negadījuma apstākļiem. Būtiskākais uzsvars liekams uz to, ka Valsts policijas amatpersonas turpmāk attālināti varēs pieņemt lēmumu par neizbraukšanu uz ceļu satiksmes negadījuma vietu un gadījumos, kad netiek radīts būtisks apdraudējums ceļu satiksmei vai cilvēka dzīvībai, ceļu satiksmes negadījuma dokumentāra fiksēšana tiks pārvirzīta uz transportlīdzekļu vadītājiem turpmākai vērtēšanai apdrošinātāju pusē.
     Gadījumos, kad noticis CSNg, kurā nodarīts bojājums trešās personas mantai, ceļa kompleksam vai transportlīdzeklim, kura vadītājs neatrodas CSNg vietā, turpmāk tiek paredzēta iespēja transportlīdzekļa vadītājam pēc paziņošanas par CSNg Valsts policijai un attālinātu norādījumu saņemšanas bez Valsts policijas amatpersonu tiešas klātbūtnes vienpersoniski aizpildīt saskaņoto paziņojumu un atstāt negadījuma vietu. Vienlaikus jāatzīmē, ka vienpersoniska saskaņotā paziņojuma aizpildīšana nav uzskatāma par saskaņotā paziņojuma aizpildīšanu tā klasiskajā izpratnē atbilstoši Sauszemes transportlīdzekļu īpašnieku civiltiesiskās atbildības obligātās apdrošināšanas likumā ietvertajam regulējumam (sk. minētā likuma 1. panta pirmās daļas 10. punktu), proti, šajos gadījumos persona vienpersoniski veic notikuša CSNg būtiskāko apstākļu fiksēšanu, izmantojot šim mērķim standartizētu saskaņotā paziņojuma veidlapu, tādējādi, atslogojot Valsts policiju no nevajadzīgas izbraukšanas uz maznozīmīgiem CSNg. Papildus norādām, ka šādu notikuša CSNg būtiskāko apstākļu fiksēšanas veidu atbalsta arī apdrošināšanas nozares pārstāvji. Norādām, ka informācija, kas, izmantojot sakaru līdzekļus, tiks saņemta par notikušu CSNg, Valsts policijā tiks izvērtēta un, atkarībā no ceļu satiksmes apdraudējuma bīstamības un citiem apstākļiem, tiks lemts par Valsts policijas amatpersonu izbraukšanas uz CSNg vietu nepieciešamību.
     Tāpat ar likumprojekta regulējumu tiek noteikts, ka, ja CSNg nav cietusi persona, transportlīdzeklim nav iestājušies noteiktie bojājumi, nav iesaistīti vairāk nekā divi transportlīdzekļi, nav nodarīts bojājums trešās personas mantai, ceļa kompleksam vai citam transportlīdzeklim, kura vadītājs neatrodas negadījuma vietā, nav cietis savvaļas dzīvnieks un nav aizdomu par to, ka kāds no negadījumā iesaistītajiem transportlīdzekļa vadītājiem ir alkohola reibumā, narkotisko vai citu apreibinošo vielu ietekmē, transportlīdzekļa vadītājam nebūs par šādu CSNg jāpaziņo Valsts policijai, taču gadījumos, kad CSNg iesaistīti divi transportlīdzekļa vadītāji - būs aizpildāma saskaņotā paziņojuma veidlapa.
     Paplašinot saskaņotā paziņojuma veidlapas aizpildīšanas iespējas, tiks rasts risinājums, kas dos iespēju Valsts policijai attālināti izvērtēt konkrētā CSNg apstākļus un pieņemt lēmumu par Valsts policijas amatpersonu neizbraukšanu uz CSNg, tādējādi atslogojot Valsts policijas darbu.
     Aizpildot saskaņotā paziņojuma veidlapu gadījumos, kad tas saprātīgi iespējams, paredzams, ka Valsts policijas amatpersonas varētu neizbraukt uz salīdzinoši lielu daļu CSNg, tādējādi Valsts policijas amatpersonas varētu tikt novirzītas citu pienākumu, kas saistīti ar tiešu satiksmes uzraudzību un kontroli, pildīšanai.
     Vērtējot datus, piemēram, par Valsts policijas Rīgas reģiona pārvaldē veiktajiem izbraukumiem uz CSNg vietām 2023.gada 10.novembrī, secināms, ka 7 gadījumos no 42 Valsts policijas amatpersonas varēja neizbraukt uz CSNg vietu, kopumā ieekonomējot 9 stundas 30 minūtes ceļā pavadītā laika un 4 stundas 45 minūtes CSNg vietā pavadītā laika.
     2025.gada deviņos mēnešos Rīgas reģiona pārvaldē reģistrēti 18755 ceļu satiksmes negadījumi, no kuriem 5499 (29,32 % no kopskaita) gadījumos tika aizpildīti saskaņotie paziņojumi, savukārt 3687 gadījumos jeb 67,05 %, kas rezultējusies ar saskaņotā paziņojuma aizpildīšanu, ir izbraukusi Valsts policija un sniegusi atbalstu. Rezumējot, transportlīdzekļu vadītāji lielākajā daļā gadījumu neiebilst aizpildīt saskaņotos paziņojumus, taču vairumā gadījumu tiem vai nu nav līdzi saskaņotā paziņojuma veidlapa vai arī iztrūkst informācijas par apdrošinātāja (polises) datiem. Ievērojot to, ka ar projektu plānots paplašināt saskaņotā paziņojuma aizpildīšanas iespējas, kas neizslēdz Valsts policijas iesaisti, izvērtējot negadījuma apstākļus attālināti, sniegt konsultācijas par atbilstošāko rīcību attālinātas konsultācijas formātā, lēšams, ka arī turpmāk saskaņoto paziņojumu īpatsvars varētu vai nu saglabāties procentuāli esošajā līmenī vai arī pieaugt.
     Novirzot Valsts policijas amatpersonas ceļu satiksmes uzraudzībai, pieaugs iespēja kontrolēt tādus pārkāpumus, kuri nav fiksējami ar tehniskiem līdzekļiem, neapturot transportlīdzekļus, piemēram, transportlīdzekļa vadīšana alkohola reibumā vai narkotisko vai citu apreibinošo vielu ietekmē, agresīva braukšana, tādējādi, atslogojot Valsts policijas amatpersonas no citu pienākumu, kas nav saistīti ar satiksmes uzraudzību un kontroli, pildīšanas, par prioritāti izvirzot drošību, cilvēka dzīvību un veselību.
     Paplašinot saskaņotā paziņojuma veidlapas aizpildīšanas iespējas pēc notikuša CSNg, tiks samazināts Valsts policijas resursu patēriņš un birokrātiskais slogs. Autovadītājiem, saņemot attālināti Valsts policijas amatpersonu norādījumus saistībā ar saskaņotā paziņojuma veidlapas aizpildīšanas pienākumu, tiks mazināta nepieciešamība pēc Valsts policijas amatpersonu izsaukuma un ļaus Valsts policijas vienībām koncentrēties uz citiem, būtiskākiem uzdevumiem, piemēram, smagākiem noziegumiem vai steidzamākām situācijām. Neizsaucot Valsts policijas amatpersonas uz nelieliem negadījumiem, kurus iespējams atrisināt bez Valsts policijas amatpersonu līdzdalības klātienē, tiks arī atvieglota un paātrināta satiksmes plūsmas atjaunošana negadījuma vietā.
     Lai precizētu saskaņotā paziņojuma definīciju atbilstoši likumprojektā ietvertajiem grozījumiem, kuru mērķis ir mazināt to gadījumu skaitu, kad Valsts policijas amatpersonas izbrauc uz CSNg vietu, un paplašinātu saskaņotā paziņojuma veidlapas aizpildīšanas iespējas arī tajās situācijās, kad negadījumā iesaistīti vairāk nekā divi transportlīdzekļi, tika izdarīti grozījumi Sauszemes transportlīdzekļu īpašnieku civiltiesiskās atbildības obligātās apdrošināšanas likuma 1.panta pirmās daļas 10.punktā (spēkā no 10.12.2024.), nosakot, ka saskaņotais paziņojums — veidlapa (papīra vai elektroniskā formā), kuru ceļu satiksmes negadījumā iesaistīto transportlīdzekļu vadītāji aizpilda negadījuma vietā, ar parakstu apliecinot negadījuma norises apstākļus, faktus un negadījuma shēmu.

     Tiesiskās noteiktības dēļ ar likumprojektu ir plānots papildināt CSL 27. panta otrās daļas 4. punkta d) apakšpunktu ar norādi, ka par trešās personas mantu nav uzskatāms ceļu satiksmes negadījumā iesaistītais transportlīdzeklis, kura valdītājs nav tā vadītājs.
     CSL tiek lietots gan termins transportlīdzekļa īpašnieks (CSL 1. panta 24. punkts), gan termins transportlīdzekļa valdītājs (CSL 1. panta 29. punkts). Ņemot vērā to, ka CSL izpratnē transportlīdzekļa valdītājs ir persona, kuras tiesiskā valdījumā ir transportlīdzeklis uz mantojuma tiesību pamata un ir transportlīdzekļa īpašnieka vietā līdz brīdim, kad tiek nostiprināts jaunais transportlīdzekļa īpašnieks, CSL ir jānosaka, ka par trešās personas mantu nav uzskatāms ceļu satiksmes negadījumā iesaistītais transportlīdzeklis, kura īpašnieks (valdītājs) nav tā vadītājs.

     Mainot pieeju attiecībā uz transportlīdzekļa bojājumu veidiem, pēc kuru konstatēšanas iestājas pienākums paziņot Valsts policijai, turpmāk nosakāms, ka transportlīdzekļa vadītājam iestājas pienākums paziņot Valsts policijai par tādu CSNg, kurā transportlīdzeklim, tai skaitā traktortehnikai un tās piekabēm, nodarīti tādi bojājumi, par kuriem anulē atļauju dalībai ceļu satiksmē.
     Likumprojekta pantā ietverti tādi transportlīdzekļa rāmja, nesošo elementu vai virsbūves vizuālie bojājumi, kuru konstatēšanai nav nepieciešamas speciālas padziļinātas zināšanas transportlīdzekļu tehniskā stāvokļa novērtēšanai.

     Ar likumprojektu plānots pārnest MK noteikumu Nr.583 2.punktā ietverto regulējumu uz CSL 27.pantu, precizējot nosacījumus attiecībā uz bojājumiem, par kuriem transportlīdzeklim (tostarp arī traktortehnikai) tiek anulēta atļauja piedalīties ceļu satiksmē.
     Papildus tam, pārskatot MK noteikumos Nr.583 ietvertos nosacījumus, secināms, ka vairāki to punkti dublē citos normatīvajos aktos ietverto, proti, Administratīvā procesa likuma, Paziņošanas likuma un Ministru kabineta 2010.gada 26.janvāra noteikumu Nr.75 “Ceļu satiksmes negadījumu, tajos cietušo un bojā gājušo personu reģistrācijas un uzskaites noteikumi” tiesību normas. Tā kā MK noteikumu Nr.583 2., 3., 4. un 6.punkts ar likumprojektu tiek pārnests uz CSL 27.pantu, bet pārējos punktos ietverto regulējumu pārnest uz CSL nav nepieciešams, stājoties spēkā CSL 27.panta jaunajai redakcijai, MK noteikumi Nr.583 zaudēs spēku.

      Pašlaik CSL 27. panta pirmā daļa paredz, ka jebkuram ceļu satiksmes dalībniekam jādara viss iespējamais, lai sniegtu pirmo palīdzību ceļu satiksmes negadījumā cietušajiem. Ar likumprojektu ir plānots precizēt jebkura ceļu satiksmes dalībnieka rīcību pēc notikuša ceļu satiksmes negadījuma, proti nosakot, ka jebkuram ceļu satiksmes dalībniekam pēc notikuša CSNg ir jādara viss iespējamais, lai:        
      1) sniegtu pirmo palīdzību ceļu satiksmes negadījumā cietušajai personai;
      2) sniegtu neatliekamo medicīnisko palīdzību, izsauc Neatliekamās medicīniskās palīdzības dienestu, bet, ja tas nav iespējams, ar savu vai citu garām braucošu transportlīdzekli nogādā cietušo personu tuvākajā ārstniecības iestādē;
      3) novērstu satiksmes drošības apdraudējumu un sniegtu cita veida nepieciešamo palīdzību, izsauc attiecīgo glābšanas vai avārijas dienestu;
      4) jebkurā iespējamā veidā brīdinātu pārējos ceļu satiksmes dalībniekus par ceļu satiksmes negadījumu.
      Vienlaikus norādām, ka ar vārdiem "jebkurā iespējamā veidā" nozīmē brīdināt pārējos ceļu satiksmes dalībniekus tādā veidā, lai to darot persona neapdraud savu un citu personu dzīvību, veselību un satiksmes drošību.

     Ar likumprojektu plānots atteikties no tiesību normu dublēšanās vienlaikus divos normatīvajos aktos, proti, CSL un Ceļu satiksmes noteikumos, turpmāk paredzot, ka rīcība pēc CSNg, t.sk, transportlīdzekļa vadītāja rīcība pēc CSNg, tiks noteikta tikai CSL 27.pantā. Stājoties spēkā CSL 27.panta jaunajai redakcijai, Ceļu satiksmes noteikumu 5.nodaļa zaudēs spēku.

     Papildus tiek precizēta CSL 1.pantā ietvertā termina “ceļu satiksmes negadījums” definīcija atbilstoši likumprojektā lietotajai terminoloģijai. Attiecīgā termina definīcija satur redakcionālus precizējumus attiecībā uz norādi par ceļu satiksmes negadījuma vietu un, neatkāpjoties no šobrīd noteiktā, aptver gan ceļu satiksmē notikušu nelaimes gadījumu, gan citā vietā notikušu negadījumu, kam jāatbilst tām pašām ceļu satiksmes negadījumu raksturojošām pazīmēm - tajā iesaistīts vismaz viens transportlīdzeklis, un tā rezultātā gājusi bojā persona, tai nodarīts miesas bojājums vai arī nodarīts zaudējums personas mantai vai kaitējums videi. Ņemot vērā minēto, definīcijā tiek saglabāta atruna, ka par ceļu satiksmes negadījumu uzskatāms arī negadījums, kas noticis citā vietā, kur iespējama transportlīdzekļu braukšana.
      Norādām, ka likumprojekta izstrādes un saskaņošanas procesā no vairākām ministrijām tika saņemts lūgums izvērtēt iespēju izslēgt no CSNg definīcijas norādi, ka par CSNg uzskatāms arī negadījums, kas noticis citā vietā, kur iespējama transportlīdzekļu braukšana. Iekšlietu ministrija vērš uzmanību, ka ņemot vērā likumprojekta mērķi, t.i., pārskatīt kritērijus, kas paredz obligātu pienākumu transportlīdzekļa vadītājam paziņot Valsts policijai par notikušu CSNg, vienlaikus paplašinot saskaņotā paziņojuma veidlapas aizpildīšanas iespējas pēc notikuša CSNg, kā arī veikt tehniskus precizējumus CSNg definīcijā, Iekšlietu ministrijas ieskatā šī likumprojekta kontekstā nav iespējama CSNg definīcijas maiņa pēc būtības, izslēdzot no tās negadījumus, kas notikuši citā vietā, kur iespējama transportlīdzekļu braukšana.
      Vēršam uzmanību, ka jau kopš 2004. gada 1. janvāra, termina "ceļu satiksmes negadījums" definīcija tika papildināta ar vārdiem "….kā arī citā vietā, kur iespējama transportlīdzekļa braukšana, noticis negadījums, kurā iesaistīts transportlīdzeklis". Tāpēc šobrīd, vērtējot jebkādas iespējamās izmaiņas minētās definīcijas tvērumā, ir jāņem vērā arī tādi aspekti, kas saistīti ar negadījumos cietušo personu aizsardzību, jo saskaņā ar Sauszemes transportlīdzekļu īpašnieku civiltiesiskās atbildības obligātās apdrošināšanas likumu apdrošināšanas gadījums ir ceļu satiksmes negadījums, kuram iestājoties paredzēta apdrošināšanas atlīdzības izmaksa.
      Tāpat jānorāda, ka CSL 25. panta trešā daļa noteic, ka transportlīdzekļa vadītājam jāievēro šā likuma, Ceļu satiksmes noteikumu un citu ceļu satiksmi reglamentējošu normatīvo aktu prasības, pārvietojoties pa ceļiem, "kā arī pa citām vietām, kurās iespējama transporta kustība" (ar likumprojektu paredzēts aizstāt vārdus "transporta kustība" ar vārdiem "transportlīdzekļu braukšana"). Turklāt jāmin, ka šāda prasība CSL jau tika ietverta tā sākotnējā redakcijā, lai nodrošinātu, ka pārvietojoties ar transportlīdzekli ārpus ceļa, transportlīdzekļa vadītajam pēc būtības ir jāievēro visas tās pašas prasības, kas pārvietojoties pa ceļiem, tai skaitā, attiecībā uz aizliegumu lietot alkoholiskos dzērienus, narkotiskas, psihotropas vai citas apreibinošas vielas, lai šo prasību pārkāpumu gadījumā būtu iespējams piemērot administratīvo atbildību vai kriminālatbildību.
      Kā norādījis Ģenerālprokuratūras Krimināltiesiskais departaments savā 2023.gada 23.oktobra vēstulē Nr. N-110-2023-00084, lemjot jautājumu, vai konkrētais gadījums ir atzīstams par CSNg, ir svarīgi izvērtēt, vai attiecīgajā vietā, tai skaitā privātā zemes gabala pagalmā, uz ūdenstilpnes ledus, norobežotā stāvlaukumā u.c., bija iespējama transportlīdzekļa braukšana. Jautājuma par kriminālatbildību izlemšanā, izšķirošā nozīme ir nevis negadījuma vietai, bet gan citiem nodarījuma būtiskiem apstākļiem, tai skaitā citu cietušo, izņemot transportlīdzekļa vadītāja, esamībai vai neesamībai. Vai par negadījumu iestāsies kriminālatbildība, ir lemjams, izvērtējot katra konkrētā negadījuma individuālos apstākļus.
     Attiecībā uz privātām teritorijām zināmā mērā pastāv kontroles ierobežotība, bet pēc būtības, pat, ja CSNg noticis privātā teritorijā, tam būtu jārezultējas vai nu ar VP ierašanos  CSNg vietā un CSNg protokola sastādīšanu vai saskaņotā paziņojuma aizpildīšanu.
     Saistībā ar ceļu satiksmes negadījumiem atsevišķos gadījumos ir paredzēta arī administratīvā atbildība (sk. CSL 62. panta septīto daļu, 63. panta piekto un sesto daļu). Piemēram, atbildība par brauktuves neatbrīvošanu pēc ceļu satiksmes negadījuma (CSL 63. panta sestā daļa) pašsaprotami nevar tikt piemērota, ja negadījums noticis vietā, kur ceļa un brauktuves vispār nav. Taču nav pilnībā izslēdzama iespēja piemērot administratīvo atbildību, ja persona atstājusi negadījuma vietu (CSL 63. panta piektā daļa), pat ja negadījums noticis nevis "ceļu satiksmē", bet "citā vietā, kur iespējama transportlīdzekļa braukšana". Tāpat administratīvā atbildība ir piemērojama par alkoholisko dzērienu, narkotisko vai citu apreibinošo vielu lietošanu pēc satiksmes negadījuma (CSL 62.panta septītā daļa), arī tad, ja satiksmes negadījums noticis "citā vietā, kur iespējama transportlīdzekļa braukšana". Ja persona pēc negadījuma lieto alkoholu, nav iespējams objektīvi noteikt, vai tā bija reibumā negadījuma brīdī, un šis princips ir saglabājams, neatkarīgi no tā, vai negadījums noticis uz publiska ceļa, privātā teritorijā, mežā, laukā vai pagalmā. Aizliegums lietot alkoholiskos dzērienus, narkotiskas vai citas apreibinošās vielas pēc satiksmes negadījuma balstās uz pierādījumu saglabāšanu un objektīvas izmeklēšanas nodrošināšanu un attiecas uz jebkuru transportlīdzekļa vadītāju, kurš iesaistīts negadījumā. Tādējādi vietai, kur noticis ceļu satiksmes negadījums šajā jautājumā nav izšķirošas nozīmes – izšķirošs ir fakts, ka ir noticis ceļu satiksmes negadījums.
      Ņemot vērā minēto norādām, ka jautājums par jebkādu CSNg definīcijas iespējamo maiņu ir laikietilpīgs un komplicēts, prasa vairāku kompetento institūciju un iestāžu iesaisti un sadarbību, kā arī vienlaikus rada nepieciešamību veikt grozījumus citos normatīvajos aktos, kas nav saistīti ar šī likumprojekta mērķa sasniegšanu.

     Vienlaikus jāatzīmē, ka saskaņā ar CARE[1] datubāzi, kas tiek izmantota ES valstīs, kur apkopota ES valstu statistika, par ceļu satiksmes negadījumu tiek uzskatīts negadījums, kas noticis uz publiski pieejama ceļa (ceļu satiksmē). Tādējādi, negadījumi, kas notikuši ārpus ceļa (piemēram, transportlīdzekļa ielūšana ledū uz ezera, pļavā, negadījums privātā norobežotā teritorijā), lai arī CSL izpratnē uzskatāmi par ceļu satiksmes negadījumu, nav iekļaujami kopējā ceļu satiksmes negadījumu statistikā, jo tie pārsvarā nav novēršami ar ceļu satiksmes drošību uzlabojošiem pasākumiem, tādējādi vienlaikus Ministru kabineta 2010.gada 26.janvāra noteikumos Nr.75 “Ceļu satiksmes negadījumu, tajos cietušo un bojā gājušo personu reģistrācijas un uzskaites noteikumi” tiek noteikts, ka šādi CSNg, kas notikuši ārpus ceļa, tiek reģistrēti, taču, izmantojot Integrētās iekšlietu informācijas sistēmas Ceļu policijas reģistrs funkcionalitāti, statistikas izgūšanas nolūkos būtu iespējams atlasīt tikai tādus CSNg, kas notikuši uz publiski pieejama ceļa (ceļu satiksmē).
     Tāpat ceļu satiksmes negadījuma definīcijā izmantotais vārds "cilvēks" tiek aizstāts ar vārdu "persona", pielāgojot to likumprojekta tekstam, kā arī norāde uz zaudējumu fiziskas vai juridiskas personas mantai tiek aizstāta ar norādi uz zaudējumu personas mantai, kas aptver gan fiziskas, gan juridiskas personas. Ceļu satiksmes negadījuma definīcijas precizējums nodrošinās vienkāršāku, vienveidīgāku un skaidrāku tiesisko regulējumu.

     Ar likumprojektu tiek papildināti transportlīdzekļa vadītāja pienākumi, proti, precizēts 25.panta (21) daļas 4.punkts, ietverot tajā aizliegumu vadītājam lietot alkoholiskos dzērienus, narkotiskas, psihotropas, toksiskas vai citas apreibinošas vielas līdz saskaņotā paziņojuma aizpildīšanai.

     Ar likumprojektu tiek precizēta 25.panta trešā daļa, aizstājot tajā vārdus “transporta kustība” ar vārdiem “transportlīdzekļu braukšana” tādējādi salāgojot CSNg definīcijā lietoto terminoloģiju ar CSL 25.pantā trešo daļu, turpmāk nosakot, ka transportlīdzekļa vadītājam jāievēro šā likuma, Ceļu satiksmes noteikumu un citu ceļu satiksmi reglamentējošu normatīvo aktu prasības, pārvietojoties pa ceļiem, kā arī pa citām vietām, kurās iespējama transportlīdzekļu braukšana.


[1] Saite: https://road-safety.transport.ec.europa.eu/european-road-safety-observatory/methodology-and-research/care-database_en
Vai ir izvērtēti alternatīvie risinājumi?
Nē
Vai ir izvērtēts prasību un izmaksu samērīgums pret ieguvumiem?
Nē
1.4. Izvērtējumi/pētījumi, kas pamato TA nepieciešamību
1.5. Pēcpārbaudes (ex-post) izvērtējums
Vai tiks veikts?
Nē
1.6. Cita informācija
-
2. Tiesību akta projekta ietekmējamās sabiedrības grupas, ietekme uz tautsaimniecības attīstību un administratīvo slogu
Vai projekts skar šo jomu?
Jā
2.1. Sabiedrības grupas, kuras tiesiskais regulējums ietekmē, vai varētu ietekmēt
Fiziskās personas
CSNg iesaistītās personas
Ietekmes apraksts
Aprēķins attiecas uz likumprojekta 4. pantā paredzētā 27. panta otrās daļas 4. punkta b) un h) apakšpunktiem, kas paredz, ka papildus jau pašlaik spēkā esošajam normatīvajam regulējumam, CSNg iesaistītajam transportlīdzekļa vadītājam tiek noteikti sekojoši papildus kritēriji, kas noteic paziņošanas pienākumu (informācijas sniegšanas pienākumu) par notikušu ceļu satiksmes negadījumu, proti:
1) iesaistītajam transportlīdzeklim nodarīts kāds no likumprojekta 4. pantā paredzētā 27. panta sestajā daļā minētajiem bojājumiem;
2) ir aizdomas, ka kāds no negadījumā iesaistītajiem transportlīdzekļa vadītājiem ir alkohola reibumā, narkotisko vai citu apreibinošo vielu ietekmē.
Juridiskās personas
Jā
Ietekmes apraksts
Palielinoties ceļu satiksmes negadījumu, par kuriem aizpildāma saskaņotā paziņojuma veidlapa, skaitam, palielināsies veicamo pienākumu apjoms obligātās civiltiesiskās atbildības apdrošinātājiem, kā arī tiks radīta ietekme biedrībai "Latvijas transportlīdzekļu apdrošinātāju birojs", kas atlīdzina Sauszemes transportlīdzekļu īpašnieku civiltiesiskās atbildības obligātās apdrošināšanas likumā noteiktajā kārtībā novērtētos zaudējumus, kas CSNg rezultātā nodarīti trešajai personai.
2.2. Tiesiskā regulējuma ietekme uz tautsaimniecību
Vai projekts skar šo jomu?
Nē
2.3. Administratīvo izmaksu monetārs novērtējums
Vai projekts skar šo jomu?
Jā
	Sabiedrības grupa
	Palielinās/samazinās
	Stundas samaksas likme - euro
	Laika patēriņš uz vienību - stundās
	Subjektu skaits
	Cik bieži - reizes gadā
	Administratīvās izmaksas - euro
	Aprēķinu skaidrojums

	Fiziskās personas
	Kopā (fiziskās personas)
	821,11
	

	CSNg iesaistītās personas
	palielinās
Vērtības nozīme:
	9,70
Vidējās algas stundas likme 2024. gadā.
	0,05
Vidējais zvana ilgums paziņošanai par notikušu CSNg.
	1 693
Subjektu skaits, uz kuriem attiecas projektā paredzētās informācijas sniegšanas prasības.
	1,0
Reižu skaits gada laikā, kad paredzēta informācijas sniegšana.
	821,11
	Projektā iekļautie informācijas sniegšanas pienākumi skar fizisku personu loku, uz kuru nav iespējams attiecināt vienotas darbaspēka izmaksas, jo CSNg var tikt iesaistīts jebkurš nodarbinātais, kas nozīmē visu iespējamo algu amplitūdu, tāpat arī bezdarbnieki, cilvēki ar invaliditāti, seniori u.c. Ņemot vērā to, ka objektīvu apstākļu dēļ nav iespējams noteikt precīzu vidējās algas stundas likmes aprēķinu personām, kurām pēc CSNg iestāsies pienākums ziņot par ceļu satiksmes negadījumu, aprēķins ir ļoti provizorisks un balstīts uz Centrālās statistikas pārvaldes publicēto informāciju par vidējās algas stundas likmi. Aprēķinos iekļauts subjektu skaits par 2024. gadu (1693), jo nav iespējams prognozēt, cik būs tādi ceļu satiksmes negadījumi, par kuriem iestāsies papildus pienākums ziņot Valsts policijai.

	Kopā
	821,11
	


2.4. Atbilstības izmaksu monetārs novērtējums
Vai projekts skar šo jomu?
Nē
3. Tiesību akta projekta ietekme uz valsts budžetu un pašvaldību budžetiem
Vai projekts skar šo jomu?
Nē
Cita informācija
-
4. Tiesību akta projekta ietekme uz spēkā esošo tiesību normu sistēmu
Vai projekts skar šo jomu?
Jā
4.1. Saistītie tiesību aktu projekti
4.1.1. Ministru kabineta noteikumu projekts "Grozījumi Ministru kabineta 2010. gada 26. janvāra noteikumos Nr. 75 "Ceļu satiksmes negadījumu, tajos cietušo un bojā gājušo personu reģistrācijas un uzskaites noteikumi"" (24-TA-507)
Pamatojums un apraksts
Ar grozījumiem tiek precizēts, kādus CSNg nereģistrē Ceļu policijas reģistrā, kas ir valsts informācijas sistēmas "Integrētā iekšlietu informācijas sistēma" sastāvdaļa.
Atbildīgā institūcija
Iekšlietu ministrija
4.1.2. Ministru kabineta noteikumu projekts "Grozījums Ministru kabineta 2015. gada 2. jūnija noteikumos Nr. 279 "Ceļu satiksmes noteikumi"" (24-TA-509)
Pamatojums un apraksts
Ar likumprojektu plānots atteikties no tiesību normu dublēšanās vienlaikus divos normatīvos aktos, proti, Ceļu satiksmes likumā un Ceļu satiksmes noteikumos, turpmāk paredzot, ka rīcība pēc CSNg, t.sk, transportlīdzekļa vadītāja rīcība pēc ceļu satiksmes negadījuma, tiks noteikta tikai Ceļu satiksmes likuma 27.pantā. Stājoties spēkā Ceļu satiksmes likuma 27.panta jaunajai redakcijai, Ceļu satiksmes noteikumu 5.nodaļa zaudēs spēku.
Atbildīgā institūcija
Iekšlietu ministrija
4.1.3. Ministru kabineta 2015. gada 13. oktobra noteikumi Nr. 583 "Kārtība, kādā Valsts policija ceļu satiksmes negadījumā iesaistītam transportlīdzeklim anulē atļauju piedalīties ceļu satiksmē"
Pamatojums un apraksts
Ar likumprojektu plānots izteikt Ceļu satiksmes likuma 27. pantu, kura spēkā esošā septītā daļa ir MK noteikumu Nr. 583 izdošanas pamats, jaunā redakcijā, turpmāk neparedzot deleģējuma Ministru kabinetam izdot attiecīgus noteikumus, tādējādi tie zaudēs spēku.
Atbildīgā institūcija
Valsts kanceleja
4.2. Cita informācija
Ņemot vērā šā likumprojekta izstrādes gaitā notikušās diskusijas attiecībā uz atsevišķu Ceļu satiksmes likumā ietverto terminu, piemēram, divu savstarpēji cieši saistītu terminu “ceļu satiksme” un “ceļu satiksmes negadījums”, skaidrojumu saturisko tvērumu, Iekšlietu ministrija sadarbībā ar Satiksmes ministriju apsvērs nepieciešamību izdarīt attiecīgus grozījumus Ceļu satiksmes likumā, lai strikti noteiktu šo terminu interpretācijas robežas.
5. Tiesību akta projekta atbilstība Latvijas Republikas starptautiskajām saistībām
Vai projekts skar šo jomu?
Nē
5.3. Cita informācija
Apraksts
-
6. Projekta izstrādē iesaistītās institūcijas un sabiedrības līdzdalības process
Sabiedrības līdzdalība uz šo tiesību akta projektu neattiecas
Nē
6.1. Projekta izstrādē iesaistītās institūcijas
Valsts un pašvaldību institūcijas
Nē
Nevalstiskās organizācijas
Biedrība "Latvijas Transportlīdzekļu apdrošinātāju birojs"
Cits
Nē
6.2. Sabiedrības līdzdalības organizēšanas veidi
Veids
Publiskā apspriešana
Saite uz sabiedrības līdzdalības rezultātiem
https://vktap.mk.gov.lv/public_participations/public_discussions/55b455b7-689e-4550-8137-1ada00583907
6.3. Sabiedrības līdzdalības rezultāti
Valsts kancelejas Tiesību aktu projektu publiskā portāla sadaļā "Sabiedrības līdzdalība" publicētā iebildumu un priekšlikumu izteikšanas termiņa ietvaros no sabiedrības pārstāvjiem iebildumi vai priekšlikumi par projektu netika saņemti.
6.4. Cita informācija
Cita informācija
-
7. Tiesību akta projekta izpildes nodrošināšana un tās ietekme uz institūcijām
Vai projekts skar šo jomu?
Jā
7.1. Projekta izpildē iesaistītās institūcijas
Institūcijas
Valsts policija
7.2. Administratīvo izmaksu monetārs novērtējums
Vai projekts skar šo jomu?
Jā
	Sabiedrības grupa
	Palielinās/samazinās
	Stundas samaksas likme - euro
	Laika patēriņš uz vienību - stundās
	Subjektu skaits
	Cik bieži - reizes gadā
	Administratīvās izmaksas - euro
	Aprēķinu skaidrojums

	Valsts policija
	palielinās
Vērtības nozīme:
	11,10
Lēmuma paziņotāja (informācijas sniedzēja) stundas likme (ar darba devēja veiktajām valsts sociālās apdrošināšanas obligātajām iemaksām).
	0,25
Lēmuma paziņotāja (informācijas sniedzēja) laika patēriņš uz vienību - stundās.
	1 402
Paziņoto lēmumu skaits gadā.
	1,0
Reižu skaits gadā, cik jāsniedz informācija.
	3 890,55
	Aprēķins attiecas uz likumprojekta 4.pantā paredzēto 27.panta septīto daļu. Valsts policijai normatīvajos aktos noteikts pienākums anulēt atļauju dalībai ceļu satiksmē, ja ceļu satiksmes negadījuma rezultātā transportlīdzeklim nodarīti bojājumi, kas būtiski apdraud ceļu satiksmi, kā arī pienākums par to paziņot transportlīdzekļa īpašniekam vai turētājam. Ar likumprojektu plānots pārnest MK noteikumu Nr.583 2.punktā ietverto regulējumu uz CSL 27.pantu, un ceļu satiksmes negadījuma rezultātā radušos bojājumu veidus, par kuru esamību anulējama atļauja dalībai ceļu satiksmē, turpmāk noteikt vienīgi CSL. Vienlaikus attiecīgie bojājumu veidi, par kuriem transportlīdzeklim (tostarp arī traktortehnikai) tiek anulēta atļauja piedalīties ceļu satiksmē, tiek aktualizēti un precizēti. Ar likumprojekta 4.pantā paredzētā 27.panta septīto daļu netiek veiktas būtiskas izmaiņas normatīvajā regulējumā, jo lēmuma pieņemšana par atļaujas dalībai ceļu satiksmē anulēšanu un attiecīgā lēmuma paziņošana transportlīdzekļa īpašniekam vai turētājam jau šobrīd tiek paredzēta MK noteikumu Nr.583 saturā, izmaiņas attiecībā uz administratīvo slogu Valsts policijai netiks radītas, līdz ar to netiks ietekmētas administratīvās izmaksas, kas rodas no informācijas sniegšanas pienākuma. Ņemot vērā, ka, izstrādājot MK noteikumus Nr.583, administratīvo izmaksu monetārs novērtējums netika veikts, tas tiek veikts likumprojekta izstrādē. 
Norādām, ka saskaņā ar statistikas datiem 2024. gadā pēc CSNg ir anulēta atļauja piedalīties ceļu satiksmē 1402 transportlīdzekļiem. Ņemot vērā tikai tās izmaksas, kas rodas no informācijas sniegšanas darbībām, tika aprēķināts, ka 11,10 euro x 0.25 x 1402 x 1 = 3890.55 euro, kur: 11,10 euro – lēmuma paziņotāja (informācijas sniedzēja) stundas likme (ar darba devēja veiktajām valsts sociālās apdrošināšanas obligātajām iemaksām), 0.25 - lēmuma paziņotāja (informācijas sniedzēja) laika patēriņš uz vienību - stundās; 1402 - paziņoto lēmumu skaits, 1 - reižu skaits gadā, cik jāsniedz informācija.

	Kopā
	3 890,55
	


7.3. Atbilstības izmaksu monetārs novērtējums
Vai projekts skar šo jomu?
Nē
7.4. Projekta izpildes ietekme uz pārvaldes funkcijām un institucionālo struktūru
	Ietekme
	Jā/Nē
	Skaidrojums

	1. Tiks veidota jauna institūcija
	Nē
	-

	2. Tiks likvidēta institūcija
	Nē
	-

	3. Tiks veikta esošās institūcijas reorganizācija
	Nē
	-

	4. Institūcijas funkcijas un uzdevumi tiks mainīti (paplašināti vai sašaurināti)
	Nē
	-

	5. Tiks veikta iekšējo institūcijas procesu efektivizācija
	Jā
	Tiks efektivizēts Valsts policijas resursu patēriņš un mazināts birokrātiskais slogs ceļu satiksmes uzraudzības jomā, Valsts policijas amatpersonas no izbraukšanas uz atsevišķiem ceļu satiksmes negadījumiem tiks novirzītas citu pienākumu, kas saistīti ar tiešu satiksmes uzraudzību un kontroli, pildīšanai.

	6. Tiks veikta iekšējo institūcijas procesu digitalizācija
	Nē
	-

	7. Tiks veikta iekšējo institūcijas procesu optimizācija
	Nē
	-

	8. Cita informācija
	Nē
	-


7.5. Cita informācija
Cita informācija
-
8. Horizontālās ietekmes
8.1. Projekta tiesiskā regulējuma ietekme
8.1.1. uz publisku pakalpojumu attīstību
Vai projekts skar šo jomu?
Nē
8.1.2. uz valsts un pašvaldību informācijas un komunikācijas tehnoloģiju attīstību
Vai projekts skar šo jomu?
Nē
8.1.3. uz informācijas sabiedrības politikas īstenošanu
Vai projekts skar šo jomu?
Nē
8.1.4. uz Nacionālā attīstības plāna rādītājiem
Vai projekts skar šo jomu?
Nē
8.1.5. uz teritoriju attīstību
Vai projekts skar šo jomu?
Nē
8.1.6. uz vidi
Vai projekts skar šo jomu?
Nē
8.1.7. uz klimatneitralitāti
Vai projekts skar šo jomu?
Nē
8.1.8. uz iedzīvotāju sociālo situāciju
Vai projekts skar šo jomu?
Nē
8.1.9. uz personu ar invaliditāti vienlīdzīgām iespējām un tiesībām
Vai projekts skar šo jomu?
Nē
8.1.10. uz dzimumu līdztiesību
Vai projekts skar šo jomu?
Nē
8.1.11. uz veselību
Vai projekts skar šo jomu?
Nē
8.1.12. uz cilvēktiesībām, demokrātiskām vērtībām un pilsoniskās sabiedrības attīstību
Vai projekts skar šo jomu?
Nē
8.1.13. uz datu aizsardzību
Vai projekts skar šo jomu?
Nē
8.1.14. uz diasporu
Vai projekts skar šo jomu?
Nē
8.1.15. uz profesiju reglamentāciju
Vai projekts skar šo jomu?
Nē
8.1.16. uz bērna labākajām interesēm
Vai projekts skar šo jomu?
Nē
8.2. Cita informācija
Cita informācija
-

